蝦蟆碚
作者：李石
朝代：宋

paragraphs: 水晶宮中玉蝦蟆，多年栖息嫦娥家。
忍饑不及一夜啗明月，天帝怒爾謫下三峽脚手猶爬沙。
婪酣大肚飽清氣，但見瓊流珠液百尺垂唅呀。
峽人只作泉水看，不知元和潄嚥猶是月之華。
從來至味不可說，陸羽只作第四誇。
可憐提瓶肥羜子，强飲百斛莫救肝膽邪。
我聞老蟾之酥乃仙藥，能使風草化作黄金芽。
何如閉口自潤澤，換爾醜質生角牙。
會當騎爾却上月宮去，下看桑海渺渺凌蒼霞。